
The Armed Forces Humanitarian International Right Center was set up and functions under the General Staff. This structure’s missions are to organize, carry out, develop and monitor the human right training of the commanders, staff officers, legal advisors and instructors.
All the personel coming fron the Army, Navy, Air Forces and other structures with responsabilities in this area, have to know and apply the humanitarian international rules, in accordance with the constitutional referenceses and specific rules.
The humanitarian international right is and will be the only stop of the possible horrors caused by the use of the armed violence. In this way, it will protect the interests of the beligerant human comunities.
În România istoria dreptului conflictelor armate a urmat cursul evoluţiei internaţionale şi a reglementărilor în domeniu. Se poate afirma că România şi armata sa au fost conectate întotdeauna la principiile şi regulile de purtare a războiului ca elemente a ceea ce a fost denumit patrimoniul universal de valori al naţiunilor civilizate. Cunoaşterea istoriei militare a poporului român ne oferă nenumărate exemple care demonstrează că spiritul de omenie, prietenie şi ospitalitate al românilor s-a manifestat nu numai în relaţiile paşnice cu alte popoare şi neamuri, dar chiar şi în vremurile de restrişte ale războiului. O privire obiectivă asupra războaielor de apărare purtate de armata română, va ajuta pe oricine să înţeleagă faptul că ostaşii români au cunoscut şi aplicat cu consecvenţă legile şi obiceiurile războiului, consacrate în epocă.
I. Consideraţii asupra tradiţiei româneşti în domeniul respectării dreptului conflictelor armate
Ca şi alte state, statul român a receptat în legislaţia internă dreptul convenţional al războiului prin trei modalităţi distincte. Prima este aceea a publicării tratatelor internaţionale de drept al războiului ca documente oficiale ale statului, după ce acestea au fost ratificate (România a publicat în Monitorul Oastei, până la 1912, toate documentele elaborate la Conferinţele de pace de la Haga din 1899 şi 1907). A doua modalitate sigură este editarea de regulamente militare speciale care pot sta la baza instruirii armatei. Cel de-al treilea se realiza prin intermediul manualelor, cursurilor şi altor lucrări ştiinţifice şi de popularizare. Armata română a fost în contact direct cu instrumentele juridice ale războiului încă de la primele reglementări internaţionale. De remarcat este că multe din regulamentele militare speciale, manuale, cursuri, lucrări ştiinţifice şi de popularizare cu prevederi din dreptul conflictelor armate au încorporat în ele spiritul european. Această literatură de specialitate a asigurat o bună cunoaştere a convenţiilor internaţional din dreptul conflictelor armate de către autorităţile militare şi ostaşii români. Putem constata că armata română s-a racordat permanent la valorile culturii şi civilizaţiei europene, fapt recunoscut pe plan internaţional, favorizat de existenţa în bibliotecile româneşti a celor mai valoroase lucrări de specialitate din alte ţări. Armata română a aplicat consecvent cunoştinţele de drept al conflictelor armate dobândite din perioadele anterioare. Instituirea dictaturii comuniste în România a aruncat un con de umbră şi asupra procesului de difuzare în rândurile armatei române a dreptului conflictelor armate. De remarcat, în literatura de specialitate îşi fac prezenţa autori ca profesorul Ionel Cloşcă şi generalul Vasile Creţu. După căderea regimului comunist şi începerea procesului de democratizare a societăţii româneşti, noile autorităţi au luat imediat măsuri pentru repunerea în drepturi a dreptului conflictelor armate. Din primele luni ale anului 1990 au fost ratificate Protocoalele adiţionale din 1977, iar Regulamentul disciplinei militare a fost completat în sensul că ordinele comandanţilor trebuie să aibă la bază obiceiurile războiului şi convenţiile internaţionale semnate de statul român. În cadrul Statului Major General s-a înfiinţat un compartiment de drept internaţional umanitar. Au fost elaborate dispoziţiuni privind cunoaşterea şi aplicarea regulilor dreptului conflictelor armate în procesul de pregătire strategică, operativă şi tactică la toate nivelurile ierarhice. În învăţământul militar a fost reintrodusă studierea dreptului internaţional aplicabil în timp de conflict armat asigurându-se pregătirea cadrelor militare, precum şi manualele de specialitate necesare, în special prin traduceri. Prin Legea Statutului cadrelor militare, s-a dispus în mod expres că militarilor nu li se poate ordona şi le este interzis să execute acte contrare legii, obiceiurilor războiului şi convenţiilor internaţionale la care România este parte. Legea mai menţionează că neexecutarea ordinelor în aceste condiţii nu atrage după sine răspunderea penală şi civilă a subordonaţilor. Din iniţiativă neguvernamentală s-a creat în 1990, sub conducerea profesorului Ionel Cloşcă, Asociaţia Română de Drept Umanitar, sub egida căreia s-au desfăşurat un număr tot mai mare de activităţi ştiinţifice, care au atras atât militari dar şi poliţişti, jurişti, diplomaţi, studenţi şi cadre didactice. Sub egida „Asociaţiei“ s-au tipărit atât lucrări de popularizare a dreptului internaţional umanitar, dar şi adevărate tratate ştiinţifice care constituie opere doctrinare româneşti ce asigură continuitatea în acest domeniu. Asociaţia mai sus prezentată din 1993 editează „Revista română de drept umanitar”, în care, alături de specialişti consacraţi de peste hotare, semnează şi autori români, între care mulţi militari. Asociaţi Română de Drept Umanitar a stabilit contacte permanente cu organizaţii neguvernamentale internaţionale ca: Institutul Internaţional de Drept Umanitar, Comitetul Internaţional al Crucii Roşii şi Societatea Internaţională de Drept Militar şi Dreptul Războiului, cu care colaborează atât în formarea specialiştilor cât şi în schimbul de informaţii ştiinţifice. Asociaţia cooperează cu Universitatea Bucureşti în domeniul predării dreptului internaţional umanitar pentru studenţii Facultăţii de Drept, la masterat, ca şi în desfăşurarea Cursului postuniversitar de specialitate. Multe facultăţi de drept, atât de stat cât şi particulare au inclus în programele de învăţământ dreptul internaţional umanitar.
Din 1993, în cadrul Ministerului Apărării s-a creat Centrul Pilot de Drept Internaţional Umanitar, care a reuşit datorită unei baze materiale adecvate ca în peste 13 ani de activitate să pregătească mai multe serii de ofiţeri în acest domeniu, prin cursuri de specializare sau activităţi ştiinţifice şi de pregătire. O atenţie specială s-a acordat instruirii militarilor români care participă la diferite operaţiuni de menţinere a păcii. În 1996 a apărut primul Regulament de luptă în care se precizează că regulile dreptului internaţional aplicabil în conflictele armate se constituie în măsuri de asistenţă juridică a pregătirii şi ducerii acţiunilor militare. Multe reviste de specialitate juridică şi militară au inserat în paginile lor rubrici permanente pentru asigurarea difuzării dreptului conflictelor armate. În aceste materiale, reperele principale au fost tradiţia românească în domeniu şi reglementările armatelor statelor occidentale. Acest istoric al modului în care s-a receptat în armata română dreptul internaţional aplicabil în conflictele armate, este de o importanţă deosebită şi pentru actuala perioadă de tranziţie şi reformă pe care o parcurge armata română. Obiectivele pe care forţele armate trebuie să le îndeplinească în mileniul al treilea, în condiţiile integrării , impun ca în instruirea militarilor să se introducă necesitatea cunoaşterii şi a aplicării principiilor şi normelor dreptului internaţional aplicabil în conflictele armate. Armata României are o bună tradiţie în domeniul integrării normelor dreptului internaţional umanitar, în instruirea militarilor şi în operaţiunile militare. Asumându-şi obligaţiile de aplicare a convenţiilor umanitare, statul român a elaborat măsurile legislative şi administrative ca acestea să fie respectate în toate împrejurările. Demne de menţionat în această direcţie sunt prevederile Codului penal din 1968 care sancţionează crimele de război, ale Legii Statutului Cadrelor Militare din 1995, care obligă la neexecutarea ordinelor contrare dreptului umanitar, ale Regulamentului A.N.- 4/1989, care conţine obligaţiile combatanţilor, ale Regulamentului general al acţiunilor militare din 1996, care instituie asistenţă juridică a acţiunilor militare, precum şi Regulamentul general pentru conducerea acţiunilor militare din 1998, care consacră compartimentului juridic al statului major, documentele ce trebuie întocmite de aceştia, dispunând că planificarea acţiunilor militare trebuie să se facă plecând de la respectarea dreptului internaţional aplicabil în conflictele armate. Integrarea dreptului internaţional umanitar în instruirea şi operaţiunile militare este de o mare importanţă într-o armată aflată în restructurare. La iniţiativa Biroului Juridic şi de Drept Internaţional Umanitar în ultimii ani s-au editat mai multe lucrări în domeniu, s-au elaborat lucrări de diplomă la finalizarea studiilor, iar în instrucţie şi la aplicaţii, ca şi în operaţiunile de sprijinire a păcii, la care s-a participat, s-a putut demonstra o bună cunoaştere şi respectare a dreptului conflictelor armate. O nouă etapă în asigurarea reflectării dreptului operaţional al conflictelor armate în principiile strategice ale acţiunilor militare întrunite începe cu debutul celui de-al treilea mileniu când A.N.S. -1 din 2001, Regulamentul privind elaborarea actelor normative specifice, a doctrinelor şi manualelor militare în Armata României, a prevăzut ca obiectiv fundamental elaborarea reglementărilor militare, corelate cu ansamblul reglementărilor în vigoare la nivel naţional, cu tratatele internaţionale la care România este parte şi cu actele normative similare ale armatelor statelor membre NATO. În acest spirit a fost elaborată şi a intrat în vigoare în iulie 2001 Doctrina acţiunilor întrunite ale forţelor armate în care se prevede expres în articolul 15 că: „acţiunile de orice tip se vor desfăşura cu respectarea tuturor prevederilor tratatelor internaţionale la care este parte România şi a dreptului internaţional umanitar”.
II. Evoluţii ale dreptului conflictelor armate în pragul mileniului al treilea
În cadrul procesului de adaptare a dreptului conflictelor armate la noile realităţi ale războiului în pragul mileniului al treilea, statele au adaptat o întreagă serie de convenţii internaţionale pentru reformarea principiilor şi normelor dreptului tradiţional al conflictelor armate, dar şi pentru dezvoltarea acestora la nivelul riscurilor şi ameninţărilor actuale, pentru a reechilibra necesităţile militare cu prescripţiile umanitare. Exemple în acest sens sunt: Legea nr. 567/2001 pentru ratificarea Protocolului facultativ cu privire la implicarea copiilor în conflictele armate, la Convenţia privind drepturile copilului, semnat de România la 6 septembrie 2000 cu Decret 804[1] ; Legea 111/2001 pentru ratificarea Statutului Curţii Penale Internaţionale, adoptat la Roma la 17 iulie 1998 cu Decret 193/2001 privind promulgarea legii[2]; Hotărârea de Guvern 1326/2006 privind stabilirea unor măsuri pentru aplicarea prevederilor Convenţiei privind interzicerea utilizării, stocării şi producerii şi transferului de mine antipersonal şi distrugerea acestora, adoptată la Oslo, Norvegia la 18 septembrie 1997[3]; Legea 287/2003 pentru aderarea României la art. 1 , în forma modificată, adoptat la Geneva la 21 decembrie 2001, la Protocolul privind interzicerea sau limitarea folosirii minelor, armelor capcană şi altor dispozitive, în formă modificată, adoptat la Geneva la 3 mai 1996 (Protocolul II modificat la 3 mai 1996) şi la Protocolul adiţional privind armele laser care pot provoca orbirea (Protocolul IV), adoptat la Viena la 13 octombrie 1995, ale Convenţiei privind interzicerea sau limitarea folosirii anumitor categorii de arme clasice care ar putea fi considerate ca producând efecte traumatice, excesive sau care ar lovi fără discriminare, adoptată la Geneva la 10 octombrie 1980 cu Decret 416/2003 privind promulgarea legii[4]; Legea 257/2004 privind ratificarea Convenţiei internaţionale pentru reprimarea atentatelor teroriste cu explozibili, adoptată la New York la 15 decembrie 1997 şi cu Decret 149 pentru promulgarea legii[5]); Legea 366/2004 privind ratificarea Protocolului de amendare a Convenţiei europene pentru reprimarea terorismului, adoptat la Strasbourg la 15 mai 2003 prin Decret 694 pentru promulgarea legii; Legea 368/2004, privind ratificarea celui de-al doilea Protocol adiţional la Convenţia europeană de asistenţă judiciară în materie penală, adoptat la Strasbourg la 8 noiembrie 2001, prin Decret 696 privind promulgarea legii[6]); O.U.G nr. 96/2005, privind ratificarea Protocolului pentru combaterea terorismului, semnat la Atena la 3 decembrie 2004, adiţional la Acordul de cooperare dintre guvernele statelor participante la Cooperarea Economică a Mării Negre în domeniul combaterii criminalităţii, în special a formelor ei organizate, semnat la KerKyra la 2 octombrie 1998[7]; Legea 285/2006, privind ratificarea celui de-al  doilea Protocol la Convenţia de la Haga din 1954 pentru protecţia bunurilor culturale în caz de conflict armat, adoptat la Haga la 26 martie 1999 prin Decret 911/2006, pentru promulgarea legii[8]; Legea 369/2006 pentru ratificarea Convenţiei internaţionale privind reprimarea actelor de terorism nuclear, semnată la New York la 14 septembrie prin Decret 1121 privind promulgarea legii[9]).
Având în vedere evoluţiile relevante, în plină desfăşurare , atât în domeniul dreptului omului (în ceea ce priveşte definirea crimelor împotriva umanităţii) cât şi în dreptul internaţional umanitar (identificarea regulilor cutumiare şi incriminarea internaţională a anumitor acte ) au fost instituite mijloace şi mecanisme de protecţie şi instrumente juridice cu vocaţie de universalitate. Existenţa acestora vădeşte preocuparea comunităţii internaţionale pentru aplicabilitatea dreptului conflictelor armate, în ideea de a diminua riscurile pe care le poate întâmpina persoana umană în caz de război.
III. Mutaţii produse în reglementările militare ale României în actuala etapă de reformă a forţelor armate în condiţiile integrării euroatlantice
În România, odată cu profesionalizarea serviciului militar, se reconfirmă existenţa unei meserii a armelor. Militarii români trebuie să dovedească, în această nouă perspectivă o cunoaştere profundă a principiilor luptei armate, a prevederilor instrumentelor juridice internaţionale de drept internaţional umanitar şi a caracteristicilor noului mediu internaţional în care trebuie să acţioneze. Componentele importante ale bazei juridice de angajare în operaţiile militare moderne internaţionale a României, ce stau la baza sistemului de organizare şi funcţionare al armatei sunt: principiile şi regulile de drept internaţional umanitar, iar cunoaşterea şi aplicarea lor constituie obligaţii fundamentale ale sistemelor de conducere şi execuţie, ale fiecărui combatant. Dreptul internaţional umanitar menţine în echilibru balanţa între principiul necesităţii folosirii forţei militare şi cel al respectării valorilor umanitare. Fiecare combatant are datoria de a îndeplini misiunile primite folosind legal forţele, mijloacele şi metodele de luptă. Dreptul internaţional umanitar este parte integrantă a pregătirii militare generale, promovează valori cu o prezenţă activă şi consistentă în cultura militară naţională, o îmbinare a spiritului de raţiune, voinţă, ordine şi disciplină militară, respect pentru valorile umanitare şi mândria pentru apartenenţa la lumea civilizată. Toate acestea se regăsesc în acţiunile forţelor armate române trecute, dar şi prezente, impuse de obligaţiile asumate de ţara noastă în cadrul unor organisme internaţionale şi regionale, cum ar fi: ONU, NATO, UE, OSCE, etc. Dreptul internaţional umanitar se prezintă ca un tot unitar iar normele, principiile şi instituţiile sale solicită cu insistenţă eliminarea exceselor de violenţă din teatrele de operaţiuni militare şi spatele acestora şi protecţia persoanelor care nu participă sau nu mai participă la ostilităţi precum şi a bunurilor care nu au nicio legătură directă cu conflictul armat. Totodată, pentru fiecare dintre cele trei medii în care se desfăşoară operaţiile militare – terestru, naval şi aerian – iar în ultima vreme virtual şi în spaţiul extraatmosferic, au fost create norme şi principii speciale, în funcţie de mijloacele şi metodele de luptă specifice, de natura teatrelor de operaţii, cât şi de natura forţelor combatante. Rolul decisiv în obţinerea victoriei îl au operaţiunile terestre, motiv pentru care acestei forme de luptă i-au fost consacrate până în prezent cele mai numeroase norme, multe aplicându-se şi operaţiunilor navale şi aeriene. Declanşarea unui conflict armat internaţional ridică de la bun început, din punct de vedere al dreptului umanitar probleme ale: a) categoriilor de persoane care sunt legal autorizate să ia parte directă la operaţiunile militare; b) mijloacelor şi metodelor de luptă pe care sunt îndreptăţite să le folosească; c) locului unde se pot desfăşura operaţiunile militare terestre. Operaţiunile militare navale sunt tot atât de vechi ca şi în războiul terestru. Puterea militară instituită pe oceanul planetar configurează aşadar, fizionomia politică, tactică şi strategică a conflictului armat în general. Această putere, calitativ diferită de cea existentă până în perioada imediat postbelică, a determinat schimbări fundamentale în obiectivele şi natura conflictului naval. În trecut, războiul naval avea ca scop nu înfrângerea directă a adversarului ci, sprijinirea operaţiunilor terestre prin măsuri ca: distrugerea fortificaţiilor şi a instalaţiilor atât terestre cât şi navale situate pe litoralul inamic, întreruperea comunicaţiilor adversarului, anihilarea flotelor militare şi comerciale şi, în final apărarea coastelor şi libera circulaţie a navelor proprii. În zilele noastre, când mările şi oceanele au devenit mediul în care operează mari structuri strategice navale, submarinele nucleare şi clasice, portavioane şi alte tipuri de nave de linie având la bord rachete cu focoase nucleare şi clasice, conflictul naval şi-a schimbat funcţiile şi obiectivele. Forţele navale au dobândit o anumită autonomie putând să realizeze ele însele operaţiuni independente, misiuni strategice la scară globală, având capacitatea de a lovi ţinte terestre, navale, aeriene cu o putere de distrugere ce poate transforma în deşert orice stat mic sau prin folosirea masată, aproape orice stat mijlociu. Marina a încetat de a mai constitui un simplu auxiliar al forţelor terestre. Puterea navală ar putea să obţină victoria asupra unei alte puteri navale numai pe mare. În principiu, forţele navale pot să aibă în timp de criză acută sau de conflict armat un rol decisiv, ca de exemplu în cazul atacului NATO din 1999 asupra Iugoslaviei. Paradoxal, dreptul care guvernează această formă de război nu a cunoscut o dezvoltare corespunzătoare. Declaraţia de la Paris din 1865, cele şase convenţii referitoare la dreptul războiului maritim precum drepturile şi obligaţiile neutrilor în conflictul armat pe mare, adoptate în 1907 la a Doua Conferinţă de pace de la Haga şi Declaraţia de la Londra din 1999, privind dreptul războiului maritim, se înscriu toate în codificarea regulilor cutumiare care s-au dezvoltat în epoca navigaţiei cu pânze, reguli devenite caduce după adoptarea noilor metode şi arme de război[10]), şi aceasta în condiţiile în care omenirea dispune de o Convenţie a ONU asupra dreptului mării, considerată o adevărată Constituţie pentru ⅔ din suprafaţa Terrei. Nu acelaşi lucru se poate spune despre normele care asigură protecţia umanitară în războiul naval care au fost modernizate şi adaptate la realităţile contemporane, la ultimele două conferinţe de codificare din 1949 şi 1974-1977. Normele care guvernează războiul maritim alcătuiesc o parte importantă a dreptului internaţional umanitar al conflictelor armate. Ele îşi au izvorul atât în cutume, cât şi într-o serie de înţelegeri internaţionale, bi şi multilaterale. Evoluţia acestor norme corespunde procesului de dezvoltare a dreptului internaţional public şi poate fi divizată în trei perioade distincte în istoria relaţiilor internaţionale, astfel: a) perioadă în care regulile războiului naval îşi avea izvorul în cutume internaţionale, fondate pe uzanţe, deseori neuniforme şi chiar sensibil divergente; b) a doua durează până la ultimul pătrar al secolului trecut şi izvoarele sale clasice erau declaraţiile unilaterale, bilaterale şi multilaterale; c) o ultimă perioadă în care normele războiului maritim sunt materializate în Convenţii internaţionale, ca expresie a tendinţelor de unificare a regulilor în uz.
Războiul aerian este acea formă de luptă care se desfăşoară în aer, cuprinzând toate genurile de operaţiuni militare de recunoaştere, transport şi distrugere efectuate prin aeronave: baloane, dirijabile, avioane, elicoptere, hidroavioane, împotriva altor mijloace aeriene, a obiectivelor terestre sau maritime ( ape interioare, teritoriale sau în marea liberă) ale adversarului. În conceptul de război aerian sunt incluse şi operaţiunile aeronavelor din dotarea forţelor maritime ambarcate pe portavioane sau pe alte mijloace de luptă navală.
Războiul aerian, spre deosebire de cel terestru şi într-o mai mică măsură de cel naval, n-a făcut până în prezent obiectul unei reglementări speciale. Acestui fapt i s-au atribuit o serie de explicaţii, unele rezidând în cauze obiective, altele în cauze subiective. Printre motivaţiile obiective invocate se numără apariţia relativ târzie a avionului pe teatrele de război şi dificultăţile reale în reglementarea unui asemenea mijloc de luptă. Dezvoltarea tehnologiei războiului aerian a fost atât de rapidă încât ar face desuetă în orice timp orice reglementare. Distincţia între obiectivele militare, populaţia şi bunurile civile este mai greu de făcut în războiul aerian. Statele avansate posesoare a unei puternice aviaţii militare nu au acceptat nicio restricţie în utilizarea acestui foarte eficient mijloc de război. Statele industrializate şi-au dorit să menţină acest atu în războaiele lor cu ţările în curs de dezvoltare, ca mijloc de represalii[11]) . Problema reglementării războiului aerian s-a impus înainte de apariţia avionului. Folosirea baloanelor încărcate cu materiale explozibile s-a înregistrat pe la sfârşitul sec. al XVIII-lea. Primii care au recurs la acest mijloc de luptă au fost francezii, în luptele de la Fleures în 1794, apoi de către ruşi în 1812 în bătălia de lângă Moscova, împotriva trupelor lui Napoleon, de austrieci la asediul Veneţiei în 1848. Astfel, în 1899, Prima Conferinţă de pace de la Haga a încercat să reglementeze aceste prime aparate mai uşoare decât aerul prin „Declaraţia relativă la interzicerea pe o perioadă de cinci ani a lansării de proiectile şi explozive din înaltul baloanelor”. Declaraţia, la care au aderat 25 de state[12]), a fost reiterată la cea de-a doua Conferinţă din 1907, când puterile contractante consimt, pentru o perioadă mergând până la sfârşitul celei de-a treia Conferinţe de pace, la interdicţia de a lansa proiectile şi explozive din înaltul baloanelor sau prin alte mijloace analoage lor. De remarcat că 16 dintre statele care au ratificat Declaraţia din 1899 au refuzat s-o facă cu cea din 1907, printre acestea numărându-se Austro-Ungaria, Franţa, Germania, Italia, Japonia, România, Rusia, Spania, ş.a. În 1907, când a avut loc această Conferinţă, statele şi-au dat seama de importanţa viitoare a acestui mijloc de luptă şi au început să fie reticente. Acest fapt rezultă şi din interdicţia formulată în Declaraţia care se extinde şi la alte mijloace analoage noi care evident viza aparatele mai grele decât aerul, aflate în faza de proiect, în special în statele care au refuzat să adere la ea. Cea de-a III-a Conferinţă de pace, care urma să interzică orice formă de bombardament aerian, nu s-a mai ţinut. În schimb, câteva reguli prevăzute în Regulamentul anexă la cea de-a IV-a Convenţie de la Haga din 1907, referitoare la legile şi obiceiurile războiului terestru vizează implicit şi războiul aerian. Este vorba de articolul 25, care interzice de a ataca sau bombarda prin orice fel de mijloc (deci şi din aer) oraşele, satele, locuinţele şi clădirile care nu sunt apărate, şi de articolul 26 care impune comandamentului trupelor de atac să facă tot ce depinde de el spre a preveni autorităţile. Aceste singure două norme a interzicerii atacării localităţilor sau a clădirilor neapărate şi a avertizării prealabile a atacului – s-au dovedit insuficiente în cursul primului război mondial. Clarificări în domeniul războiului aerian au fost făcute şi cu unele eforturi ştiinţifice, precum şi de organizaţii internaţionale cu caracter umanitar. În sesiunea de la Madrid din aprilie 1913, Institutul de Drept Internaţional a stabilit principiul conform căruia bombardamentul este permis, însă cu condiţia ca el să nu prezinte pentru populaţia civilă mai multe pericole decât războiul terestru şi cel naval. De asemenea, la 22 noiembrie 1920, Comitetul Internaţional al Crucii Roşii a adresat statelor un apel prin care le cerea să limiteze războiul aerian la obiective militare. Din această perioadă datează şi prima reglementare interbelică un text uniform, în cele patru tratate de pace de la Paris, interzicea celor patru state învinse: Germania, Austria, Ungaria şi Bulgaria – să aibă o aviaţie de război[13] Reglementarea avea însă un caracter limitat, întrucât nu viza decât statele învinse şi, nu problema războiului aerian ca atare. La 4 februarie 1922, „Conferinţa de pace de la Washington pentru limitarea armamentelor navale” a adoptat o rezoluţie prin care însărcina o Comisie de Jurişti[14]), alcătuită din reprezentanţii celor şase state reprezentate la Conferinţă: SUA, Marea Britanie, Japonia, Franţa, Italia şi Olanda să elaboreze un regulament aerian. Comisia, care şi-a desfăşurat lucrările la Haga între 11 decembrie 1922 şi 19 februarie 1923, sub preşedinţia juristului american J.B. Moore, a elaborat un Proiect de reguli ale războiului aerian, cunoscute şi sub numele de „Regulile de la Haga privind războiul aerian”, cuprinzând 62 de articole. Deşi a fost respins de cele şase puteri reprezentate la Conferinţa de la Washington, proiectul de reguli reprezintă o importanţă ştiinţifică, întrucât el reflectă practica generală din timpul primului război mondial. Dispoziţiile principale ale Proiectului se referă la : a) clasificarea aeronavelor şi marcarea lor, b) drepturile beligeranţilor, c) ostilităţi, d) bombardamente, e) despre autoritatea militară asupra aeronavelor inamice şi neutre şi asupra persoanelor de la bord. În războiul aerian normele specifice de drept pozitiv lipsesc aproape în totalitate. Aceasta nu înseamnă că statele pot acţiona în mod discreţionar. Există principii de drept umanitar, norme cutumiare şi norme din alte zone ale războiului terestru şi naval, aplicabile şi în războiul aerian. În sensul celor precizate anterior vom trece la analiza acelora care au un caracter de aplicare universală.
• Principii de drept umanitar . Folosirea metodelor şi mijloacelor de luptă în orice formă de război: terestru, naval sau aerian este guvernată de principiul proporţionalităţii şi al necesităţii militare, care impune anumite constrângeri la alegerea armelor şi muniţiilor de vătămare a adversarului. Acest principiu este înscris în articolul 22 din Regulamentul anexă al celei de-a IV- a Convenţii de la Haga din 1907 privitoare la legile şi obiceiurile războiului terestru, astfel formulat: Beligeranţii n-au un drept nelimitat în privinţa alegerii mijloacelor de a-l vătăma pe inamic. El a fost reiterat şi dezvoltat în articolul 23 din Convenţia a II-a de la Geneva din 1949[15]); în articolul 35 din Protocolul I din 1977, care este completat în paragraful 3 cu interdicţia actelor de război care să cauzeze daune extinse, durabile şi grave mediului natural.
• Norme cu caracter cutumiar. O normă cu caracter cutumiar prescrie ca fiecare aeronavă militară să poarte un semn de naţionalitate sau de apartenenţă la forţele armate. Desigur, în condiţiile în care avioanele moderne se deplasează cu viteze supersonice şi când recunoaşterea lor nu se mai poate face la vedere, ci prin sisteme de bază de emisiune, valoarea unei asemenea norme este îndoielnică. Ea este inaplicabilă în cazul avionului invizibil din dotarea forţelor armate ale SUA. Folosit şi în războiul din Golf în 1991 împotriva Irakului şi în intervenţia NATO în Kosovo în 1999. O altă normă cutumiară este aceea conform căreia atunci când o navă este avariată, forţată să aterizeze pe un aerodrom inamic, îşi manifestă intenţia de a se preda, prin balansarea aripilor şi scoaterea trenului de aterizaj, nu trebuie atacată. Şi o asemenea normă este destul de aleatorie în cazul vitezelor cu care se deplasează în prezent aeronavele moderne. O normă cu caracter cutumiar este şi aceea care interzice perfidia. Ea a fost formal interzisă prin articolul 37 din Protocolul adiţional I fără nicio rezervă în ce priveşte tipul de război. În ce priveşte războiul aerian, următoarele acte sunt interzise, constituind perfidie: a) disimularea unei aeronave militare ca fiind o aeronavă civilă pentru a efectua acţiuni ostile deasupra teritoriului inamic sau neutru înainte de izbucnirea ostilităţilor (misiuni de recunoaştere fotografică sau electronică, declanşarea sistemelor de apărare antiaeriană, ş.a.); b) folosirea semnelor distinctive ale instituţiilor internaţionale sau organizaţiilor neguvernamentale care efectuează misiuni eminamente umanitare sau neutre, pentru a întreprinde misiuni ostile, misiuni de recunoaştere aeriană, ş.a, c) utilizarea avioanelor sanitare sau destinate operaţiunilor de căutare sau salvare pentru a îndeplini misiuni, altele decât cele pentru care au obţinut acordul special.
• Norme din dreptul războiului terestru aplicabile în războiul aerian. În condiţiile în care forţele aeriene acţionează deasupra teritoriului terestru sau în sprijinul forţelor terestre ele sunt obligate să respecte dispoziţiile articolului 49 paragraful 3 din Protocolul I din 1977, care dispune: Dispoziţiile prezentei Secţiuni se aplică oricărei operaţiuni terestre, aeriene, navale care poate să afecteze pe pământ populaţia civilă, persoanele civile şi bunurile cu caracter civil. În plus, ele se aplică tuturor atacurilor navale sau aeriene îndreptate contra unor obiective pe pământ, dacă nu afectează în alt fel regulile de drept internaţional aplicabile la conflictele armate pe mare sau aer[16]). De asemenea, are deplină aplicabilitate la războiul aerian articolul 25 din Regulamentul anexă la cea de-a IV-a Convenţie de la Haga din 1907 cu privire la legile şi obiceiurile războiului terestru care interzice de a ataca sau bombarda, prin orice mijloc, oraşele, satele, locuinţele sau clădirile care nu sunt apărate[17] Această sentinţă a constituit prima aplicare a unui principiu juridic general exprimat de teza conform căreia, în timp de război, două arme care produc efecte asemănătoare trebuie evaluate în acelaşi mod, şi a altei teze, după care acest principiu general trebuie să fie extins prin analogie şi la bombardamentul aerian[18]. În urma procesului de expertiză remarcăm că au fost adoptate Convenţii internaţionale cu aplicare universală în toate formele de conflict armat, cum ar fi: Convenţia de la Paris din 1993 asupra interzicerii totale a armelor chimice[19], Convenţia din 10 octombrie 1980 asupra interzicerii sau limitării folosirii anumitor arme clasice care pot fi considerate ca producând efecte traumatizante excesive sau ca lovind fără discriminare; Convenţia din 1972 asupra interzicerii punerii la punct, fabricării şi stocării de arme bacteriologice (biologice) sau cu toxine şi asupra distrugerii lor. O primă tentativă de a elabora o doctrină specifică a războiului aerian a fost făcută de Institutul de Drept Internaţional care , prin rezoluţia sa de la Madrid din 22 aprilie 1991, a declarat că războiul aerian este licit, cu condiţia mai ales de a nu prezenta , pentru persoane şi proprietăţile populaţiei paşnice, pericole mai grave decât războiul terestru şi maritim[20]. Comitetul Internaţional al Crucii Roşii a atras şi el atenţia, la 11 decembrie 1920, asupra necesităţii unei reglementări specifice a războiului aerian. Manualul de la San Remo asupra dreptului internaţional aplicabil în conflictele armate pe mare, elaborat de un grup de jurişti reuniţi de Institutul Internaţional de Drept Umanitar, tratează operaţiunile aeriene în paralel cu operaţiunile navale. Definiţiile date aeronavelor militare[21], auxiliare[22], civile[23] şi de linie[24] şi recomandările făcute pot să se aplice prin extrapolare şi la acţiunile aeriene ostile. Singura normă de drept pozitiv în domeniul războiului aerian, şi acesta de sorginte cutumiară este cea înscrisă în articolul 42 din Protocolul I de la Geneva din 1977, conform căruia : a. Nicio persoană care sare cu paraşuta dintr-o navă avariată nu trebuie să facă obiectul unui atac în timpul coborârii; b. atingând solul vreunui teritoriu controlat de o Parte adversă, persoanei care a sărit cu paraşuta dintro navă avariată trebuie să-i se acorde posibilitatea de a se preda înainte de a face obiectul unui atac, în afară de cazul în care ea îşi manifestă intenţia de a se deda la un act de ostilitate; trupele aeropurtate nu sunt protejate de prezentul articol[25].
Faptele de neuitat din timpul celui de-al doilea război mondial, când forţele aeriene adverse s-au dedat la acte mergând până la a deschide focul asupra avioanelor avariate şi în flăcări, aprinderea paraşutelor celor care încercau să se salveze, fără a le lăsa vreo şansă de supravieţuire explică acordul statelor de a adera nu fără rezerve şi opoziţii[26] la o astfel de normă menită să-i protejeze pe aviatorii scoşi din luptă în mod evident. Prin analogie, aviatorii în pericol sunt asimilaţi cu naufragiaţii şi ei sunt protejaţi, prin paragraful 1 al articolului 42 din Protocolul I, li se asigură securitatea la sol, prin paragraful 2, excluzându-se beneficiul protecţiei şi al securităţii trupelor aeropurtate prin paragraful 3.
Dispoziţia paragrafului 1 îi vizează deopotrivă pe ocupanţii militari şi pe cei civili ai unei aeronave avariate indiferent dacă aceasta este militară sau civilă. Protecţia acestora este asigurată în tot timpul coborârii cu paraşuta, fie că aterizează pe teritoriul propriu sau pe cel inamic. Pentru a fi considerat în afara luptei şi a beneficia de protecţia acestei prevederi, aviatorul respectiv nu trebuie să comită fapte care ar putea apărea când operaţiunea de paraşutare are loc pe timp de noapte, fiind foarte greu de apreciat de la distanţa de 8.000- 10.000 de metri dacă este vorba de un aviator în pericol sau de un spion.
În ceea ce-l priveşte pe aviatorul care a atins solul, situaţie prevăzută în paragraful 2, acestuia trebuie să i se lase posibilitatea de a se preda. Securitatea persoanelor scoase din luptă pe teritoriul inamic este prevăzută şi în articolul 41 din Protocol, însă dispoziţia merge mai departe . Ea garantează, pe de o parte, dreptul de a se preda, iar, pe de altă parte, protejarea de eventualele acte de violenţă din partea populaţiei civile. Nu rare au fost cazurile când, în urma unui bombardament intens, aviatorii capturaţi în urma doborârii avioanelor lor au fost linşaţi de populaţia localităţilor obiect al atacurilor[27]. Populaţia civilă trebuie instruită cum să se comporte în asemenea situaţii, iar autorităţile civile să fie autorizate să accepte predarea. Dacă aviatorii respectivi sunt răniţi, bolnavi sau naufragiaţi beneficiază şi de protecţia articolului 17 din Protocolul I, iar dacă sunt membri echipajelor civile, de dispoziţiile Convenţiei a III-a din 1949, art. 4, lit. a, 5. Fiecare aviator care coboară cu paraşuta dintr-un avion avariat este prezumat că are intenţia de a se preda şi trebuie luate toate măsurile pentru a i se permite predarea. Un aviator care sare cu paraşuta nu este considerat capturat atunci când se află în puterea autorităţilor care au, în sensul dreptului internaţional umanitar, calitatea de a-l păzi. Până în acel moment el este asimilat cu combatantul pătruns pe teritoriul inamic. Ca atare, el poate, recurgând la şiretlicuri de război să încerce să scape. De aceea , el trebuie tratat ca orice combatant; dacă recurge la arme va fi atacat, dacă se predă, este prizonier de război. Trebuie să i se dea această ultimă şansă. La această regulă există o excepţie: trupele aeropurtate ( chiar dacă avioanele sau o parte din ele sunt avariate ) vor fi atacate, întrucât aici este vorba de un atac şi nu de un naufragiu.
Conferinţa diplomatică din 1974 – 1977 nu a încercat să precizeze elementele „ actului de ostilitate”, însă a prevăzut că „singurul fapt de a se deplasa în direcţia liniilor sale nu înseamnă în sine că aviatorului nu trebuie să i se ofere posibilitatea de a se preda pentru ca el să nu ştie nici în ce direcţie merge, nici dacă este vizibil pentru forţele armate inamice. Nu constituie o dovadă a refuzului de a se preda faptul că un pilot, al cărui avion a fost avariat şi a sărit cu paraşuta, emite semnalele de salvare, întrucât aceste semnale se declanşează automat în momentul saltului cu paraşuta.” Problema este oarecum diferită în cazul în care avionul este doborât deasupra mării. Este cunoscut că articolul 28 paragraful 4 din Protocolul I interzice aeronavelor sanitare să culeagă răniţi, bolnavi şi naufragiaţi din mare fără acordul părţii adverse. Dacă un avion sau elicopter sanitar încearcă să recupereze un pilot naufragiat fără acordul părţii adverse comite un act de ostilitate, dacă această recuperare are loc în teritoriu controlat de acea parte. În această situaţie, nava respectivă se expune atacului inamic. În afară de aceste reguli cu caracter special, războiul aerian este generat şi de norme aplicabile în celelalte forme de război terestru şi naval .
Teatrul de operaţiuni militare, îl constituie teritoriile părţilor la conflict, inclusiv marea teritorială şi spaţiul de deasupra şi marea liberă. Este interzis a se desfăşura operaţiuni de ostilitate aeriene pe deasupra statelor neparticipante la conflict sau a teritoriilor cu regim special (de exemplu Antarctica).
În ceea ce priveşte alcătuirea forţelor armate în războiul aerian este identică cu cea din războiul terestru ori cu al forţelor folosite în războiul naval. Personalul militar navigant este protejat de normele dreptului internaţional umanitar întocmai ca şi cel din forţele armate terestre şi navale. În categoria aeronavelor militare intră cele din dotarea forţelor militare aeriene, aeronavele aflate pe portavioane, precum şi aeronavele civile transformate în aeronave de război. Din punctul de vedere al dreptului umanitar, aeronavele militare inamice pot fi atacate în zbor sau la sol, ori capturate ca pradă de război. Avioanele nemilitare nu pot fi atacate sau distruse, decât în caz de nesupunere, ci numai constrânse să aterizeze şi confiscate sau rechiziţionate. Dacă este vorba de un avion aparţinând statului el poate fi confiscat, fără indemnizaţii iar dacă este particular, va fi rechiziţionat până la sfârşitul războiului, cu plata unei indemnizaţii. În cazul în care comite acte de ostilitate (asistenţă ostilă sau contrabandă de război) avionul şi cei vinovaţi vor fi prezentaţi unui tribunal militar penal ce va hotărî.
În operaţiunile de război aeronavele sunt obligate să nu atace decât obiectivele militare şi să respecte toate normele referitoare la atacuri, prevăzute în titlul IV din Protocolul I. Regulile dreptului internaţional umanitar referitoare la statutul prizonierilor de război şi al răniţilor se aplică militarilor din forţele aeriene sau navale în aceeaşi măsură.
Războiul aerian este în prezent forma de exercitare a violenţei cu cea mai mare capacitate distructivă şi în care în mod efectiv produce cele mai mari pagube şi pierderi de vieţi omeneşti în special în rândul populaţiei civile. De aceea, considerăm că este necesar, să se elaboreze un sistem de norme specifice acestei forme de război care să fie în concordanţă cu celelalte reglementări din Convenţiile de la Geneva şi din Protocoalele Adiţionale. O altă dimensiune în care se pot desfăşura activităţi militare ostile într-un conflict militar poate fi spaţiul extraatmosferic.
Corpus juris spatialis, care guvernează activitatea statelor în explorarea sau utilizarea spaţiului extraatmosferic şi al corpurilor cereşti este compus din următoarele instrumente juridice, precum: a) tratatul asupra principiilor care guvernează activitatea statelor în materie de explorare şi utilizare a spaţiului extraatmosferic, inclusiv Luna şi celelalte corpuri cereşti, deschis spre semnare la Moscova, Londra şi Washington la 27 ianuarie 1967 şi intrat în vigoare la 10 octombrie acelaşi an; b) acordul asupra salvării astronauţilor, reîntoarcerea astronauţilor şi restituirea obiectelor lansate în spaţiul extraatmosferic adoptată la 22 aprilie 1968 şi deschis spre semnare simultan la Moscova, Londra şi Washington; c) convenţia asupra responsabilităţii pentru daunele cauzate de obiectele lansate în spaţiul extraatmosferic, semnate la Moscova, Londra şi Washington la 29 martie 1972 şi intrată în vigoare în acelaşi an la 1 septembrie; d) convenţia asupra înmatriculării obiectelor lansate în spaţiul extraatmosferic, deschise spre semnare la sediul Naţiunilor Unite din New York la 14 ianuarie 1975 şi intrată în vigoare cu un an mai târziu; e) acordul care guvernează activităţile statelor pe Lună şi pe celelalte corpuri cereşti, semnat la Adunarea Generală a ONU la cea de-a XXXIX-a sesiune a sa, anexat la Rezoluţia nr. 34/68 din 18 decembrie 1979, intrată în vigoare în iulie 1964. Preocuparea comunităţii internaţionale pentru reglementarea acestui nou domeniu de activitate umană a început cu mult înainte de adoptarea acestor instrumente juridice[28]. Opţiunea statelor a fost clară de la început: spaţiul extraatmosferic şi corpurile cereşti trebuie excluse din sfera competiţiei militare.
Primul document internaţional care reflectă concepţia şi dezideratele comunităţii internaţionale cu privire la explorarea şi utilizarea spaţiului extraatmosferic a fost Rezoluţia Adunării Generale a ONU 1721/XVI, adoptată în unanimitate 20 decembrie 1961. Ea enunţă două principii fundamentale pentru noul domeniu de activitate: a) dreptul internaţional, inclusiv Carta ONU, se aplică spaţiului extraatmosferic şi corpurilor cereşti; b) spaţiul extraatmosferic sau corpurile cereşti vor fi în mod liber explorate şi utilizate de toate statele şi nu pot face obiectul apropierii naţionale. Necesitatea completării celor două principii a fost împlinită o dată cu adoptarea de către Adunarea Generală a ONU la 13 decembrie 1963 a Declaraţiei solemne cu privire la principiile juridice care guvernează activitatea statelor în materie de explorare şi utilizare a spaţiului extraatmosferic[29]. Reiterând cele două principii fundamentale enunţate în Rezoluţia 1721, declaraţia din 1963 pune accentul pe activitatea exclusiv paşnică pe care statele au dreptul şi datoria să o desfăşoare în acest mediu. Astfel, libertatea de explorare şi utilizare este circumstanţiată de următoarele condiţii: a) explorarea şi utilizarea trebuie să se efectueze în beneficiul întregii omeniri, b) activităţile spaţiale ale statelor trebuie să urmărească menţinerea păcii şi securităţii internaţionale să promoveze cooperarea şi înţelegerea între popoare; c) statele trebuie să se conducă în activităţile lor după principiile cooperării sau asistenţei reciproce şi să ţină seama în mod corespunzător de interesele celorlalte state.
Declaraţia solemnă din 1963 reafirmă principiul neapropierii naţionale şi enunţa în plus ideea asistenţei ce trebuia acordată astronauţilor sau aparatelor de zbor aflate în dificultate considerând că astronauţii sunt trimişi ai omenirii în spaţiul extraatmosferic. După adoptarea Declaraţiei din 13 decembrie 1963 intensificarea activităţilor spaţiale a ridicat noi probleme juridice care au fost numai enunţate în documentul respectiv, cum ar fi definirea conceptelor de daune (materiale, morale, etc), răspundere, (absolută, pentru erori, excepţii, circumstanţe atenuante sau agravante etc.). În plus, trebuia precizat cine poartă răspunderea în cazul lansărilor de aparate spaţiale de către organizaţii internaţionale şi care este întinderea obligaţiei statelor care desfăşoară activităţi spaţiale de a ţine seama de interesele corespunzătoare ale celorlalte state. Mai presus de toate era şi faptul că omenirea intrase deja în „era cosmică”, iar enunţurile din declaraţie cu un caracter de recomandare nu mai erau suficiente pentru a guverna cooperarea dintre state în acest nou domeniu de activitate. Astfel, în urma unor intense negocieri la 9 decembrie 1966, Adunarea Generală a ONU a adoptat în unanimitate rezoluţia 2222/XXI ce conţine Tratatul asupra principiilor care guvernează activitatea statelor în materie de explorare şi utilizare a spaţiului extraatmosferic, inclusiv Luna şi celelalte corpuri cereşti. Tratatul a fost deschis spre semnare simultană la Moscova, Londra şi Washington, la 27 ianuarie 1967. Tratatul care a intrat în vigoare la 10 octombrie 1967 şi a consemnat un moment important în istoria dreptului internaţional „ el a pus bazele ordinii juridice în spaţiul extraatmosferice, marcând naşterea unei noi ramuri , a dreptului internaţional contemporan –dreptul internaţional al spaţiului extraatmosferic[30]. Axat pe principiile fundamentale ale dreptului internaţional şi pe Carta Naţiunilor Unite[31] reflectând particularităţile raporturilor interstatale în explorarea şi utilizarea spaţiului extraatmosferic sau al corpurilor cereşti, Tratatul exprimă opţiunea comunităţii internaţionale pentru desfăşurarea în acest mediu de activităţi exclusiv paşnice (de a facilita şi încuraja cooperarea internaţională în domeniul cercetărilor ştiinţifice din mediul extraatmosferic; de a desfăşura numai activităţi de menţinere a păcii şi securităţii internaţionale; de a ţine seama de interesele legitime ale celorlalte state; de a lua măsuri corespunzătoare pentru a evita efectele prejudiciabile ale contaminării spaţiului extraatmosferic şi modificările nocive ale mediului terestru, etc.)[32]. Prohibirea activităţilor militare în spaţiul extraatmosferic şi pe corpurile cereşti este expres prevăzută în articolul IV din Tratat, care interzice plasarea pe orbită în jurul pământului a vreunui obiect purtător de arme nucleare sau de distrugere în masă, de a instala orice fel arme pe corpurile cereşti şi în spaţiul extraatmosferic. Totodată, prin acest articol se interzice să se amenajeze pe Lună şi pe celelalte corpuri cereşti baze, instalaţii militare sau fortificaţii, să se procedeze la experimentări cu arme de orice tip şi să se execute manevre militare. Este primul instrument juridic major menit să determine cadrul cooperării paşnice al statelor şi altor obiecte de drept internaţional în zonele universului, Tratatul, deşi conţine unele imperfecţiuni inevitabile, a constituit baza pe care s-au elaborat celelalte instrumente juridice relative la activităţile spaţiale precum Acordul asupra salvării astronauţilor, reîntoarcerii astronauţilor şi restituirii obiectelor lansate în spaţiu extraatmosferic. Convenţia cu privire la răspunderea internaţională pentru daunele cauzate de obiectele spaţiale, Convenţia asupra înmatriculării obiectelor lansate în spaţiul extraatmosferic şi Acordul care guvernează activităţile statelor pe Lună şi pe celelalte corpuri cereşti.Dintre toate instrumentele adoptate, ultimul reprezintă o importanţă deosebită, întrucât acest satelit natural al Terrei este susceptibil de explorări şi utilizări într-un viitor apropiat. Din acest motiv şi normele consacrate în acest instrument sunt mult mai precise. Statutul juridic al Lunii este definit foarte precis în articolul 11 din Acord,unde se precizează: Luna şi resursele sale constituie obiectul comun al umanităţii. Luna nu poate să facă obiectul nici unei apropieri naţionale prin proclamarea suveranităţii, nici pe cale de utilizare sau ocupaţie, nici prin vreun alt mijloc. Suprafaţa, solul şi subsolul Lunii nu pot fi proprietate de stat, a organizaţiilor internaţionale interguvernamentale sau neguvernamentale, a organizaţiilor naţionale, indiferent dacă acestea au sau nu personalitate juridică, sau a persoanelor fizice. Instalarea pe suprafaţa Lunii de personal sau vehicule, material, staţii, instalaţii sau echipamente spaţiale, inclusiv lucrări legate de suprafaţa sa, nu creează drept de proprietate pe o parte a suprafeţei sau a subsolului Lunii.
Întrucât Luna şi resursele sale constituie patrimoniu comun al întregii umanităţii, toate activităţile selenare trebuie să se desfăşoare sub controlul întregii umanităţi. Potrivit articolul 5 din Acord, orice fel de activitate de explorare şi utilizare desfăşurată pe Lună trebuie adusă la cunoştinţa Secretarului General al Naţiunilor Unite, precum şi opiniei publice sau comunităţii ştiinţifice mondiale. Ei trebuie informaţi despre orice resurse naturale descoperite pe Lună.
Conceptul de „explorare şi utilizare” în scopuri exclusiv paşnice este completat de norme cu caracter prohibitiv care interzic: a) recurgerea la ameninţarea sau folosirea forţei, precum şi a oricărui act de ostilitate sau de ameninţare cu acte de ostilitate pe Lună[33]; b) utilizarea Lunii pentru a se deda la un act de asemenea natură sau de a recurge la o asemenea ameninţare asupra Pământului, Lunii, aparatelor spaţiale, echipajelor acestor aparate sau a aparatelor spaţiale create de om[34], c) plasarea pe orbită în jurul Lunii a vreunui obiect purtător de arme nucleare sau de orice tip de arme de distrugere în masă; d) plasarea şi utilizarea de astfel de arme pe suprafaţa sau în subsolul selenar[35]; e) amenajarea de baze şi instalaţii militare sau fortificaţii, efectuarea de experienţe cu arme de orice tip şi executarea de manevre militare. Totodată, acordul permite utilizarea de personal militar pentru cercetări ştiinţifice sau în orice alte scopuri paşnice. În afara interdicţiilor militarizării Cosmosului prevăzute în Tratatul din 1967 şi în Acordul asupra Lunii există şi alte dispoziţii care interzic activităţile militare în spaţiul extraatmosferic. De exemplu, Tratatul din 5 august 1963 interzice experienţele nucleare în spaţiul extraatmosferic. Dreptul spaţial extraatmosferic a jucat un rol pozitiv în viaţa internaţională. El a inspirat diverse programe interguvernamentale de cooperare de pe urma cărora a început să beneficieze un număr din ce în ce mai mare de state. Chiar dacă nu ne aflăm decât la începutul Erei spaţiale, realizările teledetecţiei, comunicaţiilor, meteorologiei, navigaţiei, etc. au contribuit la progresul umanităţii. Din păcate, aceste evoluţii pozitive au fost imediat contracarate de o practică care a extins competiţia înarmărilor în acest domeniu. Interdicţia militarizării spaţiului extraatmosferic, consacrată în articolele IV din Tratatul din 1967 şi 3 din Acordul asupra Lunii din 1979, care constituia cheia de boltă a dreptului spaţial, a început să fie interpretată în fel şi chip pentru a justifica acţiunile de militarizare a cosmosului. Într-o scrisoare de răspuns trimisă de guvernul sovietic Secretarului General al Naţiunilor Unite din 24 ianuarie 1978 se aprecia: Cu prilejul elaborării Tratatului asupra spaţiului extraatmosferic, statele au reuşit să consacre în articolul IV al acestui Tratat principiul unei demilitarizări parţiale a spaţiului extraatmosferic şi a unei demilitarizări complete a corpurilor cereşti[36]. Motivaţia acestei interpretări se bazează pe aprecieri metajuridice. Iată una din ele : nu există nici un stat în lume care să fi protestat împotriva pătrunderii şi zborului unui obiect militar în spaţiul extraatmosferic[37]. Şi în doctrina dreptului internaţional au apărut puncte de vedere care pledează pentru legitimitatea militarizării spaţiului extraatmosferic şi a corpurilor cereşti. Curios este faptul că toate punctele de vedere exprimate în acest sens ignoră dispoziţiile celor cinci tratate spaţiale şi fac apel în schimb la conceptele din dreptul internaţional public general, cum ar fi, spre exemplu, dreptul la legitima apărare. Ca o excepţie la regulă este opinia lui Carneluti, potrivit căreia dreptul spaţial internaţional este permisiv pentru activităţile militare defensive care sunt multiforme în aplicarea lor[38], precum şi a juristului canadian Louis Haeck, în opinia căruia se poate merge chiar mai departe, să se permită anumite arme convenţionale şi exotice în spaţiu pentru a apăra sistemele noastre spaţiale de orice agresiune şi să reducem riscul atacurilor cu rachete balistice, totul în conformitate cu dreptul internaţional existent[39]. Raţiunile pentru care se pledează pentru militarizarea cosmosului sunt diverse: din nevoia unei ordini minime în spaţiu pentru a proteja securitatea noastră colectivă şi a asigura, cu sisteme spaţiale protecţia Terrei; pentru a putea lua, la nevoie anumite măsuri coercitive împotriva contravenienţilor spaţiali la dreptul internaţional; pentru a distruge obiectele spaţiale scăpate de sub control şi devenite periculoase şi a rachetelor balistice care ameninţă spaţiul[40]. În exerciţiul pledoariei sale, L. Haeck mai afirmă: spaţiul este deja militarizat de numeroase state suverane şi aceasta în conformitate cu normele dreptului internaţional public[41]. … În plus, noi suntem favorabili utilizării anumitor arme legitime în spaţiu dacă asta serveşte la asigurarea protecţiei noastre colective şi la apărarea noastră comună a intereselor noastre terestre ca şi spaţiale[42].
În acest context se pune o întrebare : cum poate contribui militarizarea Cosmosului la realizarea obiectivului stipulat în articolul 1, paragraful 3 din Tratatul spaţial din 1967, potrivit căruia explorarea şi utilizarea spaţiului extraatmosferic trebuie să se efectueze pentru binele tuturor popoarelor…?
Deşi normele dreptului internaţional umanitar reglementează în mod precis conduita militarilor în acţiunile lor moderne din teatrele de operaţii ce se pot desfăşura în cele patru dimensiuni ( terestru, naval, aerian şi extraatmosferic), vor exista permanent interpretări din partea actorilor statali în favoarea intereselor pe care le au la un moment dat.
Trebuie să acceptăm că dreptul internaţional umanitar este un domeniu complex, într-o evoluţie permanentă, ceea ce uneori face dificilă aplicarea sa. Plecând de la această raţiune, statul român a creat un cadru organizatoric adecvat care să asigure integrarea dreptului internaţional umanitar şi în operaţiunile militare româneşti interne şi internaţionale. Răspunderea pentru cunoaşterea şi aplicarea dreptului internaţional umanitar revine comandanţilor şi statelor majore. Birourile juridice şi de drept internaţional umanitar de la nivelul Statului Major General cât şi de la celelalte categorii de forţe ale armatei României, consilierii juridici şi instructorii de drept umanitar au sarcina de a consilia comandanţii cu privire la cunoaşterea şi respectarea normelor de drept umanitar pe timpul planificării, conducerii şi desfăşurării operaţiunilor militare. În acest context, în subordinea Statului Major General s-a înfiinţat şi funcţionează Centrul de Drept Internaţional Umanitar al Armatei. Principalele sarcini ale acestei structuri sunt organizarea, desfăşurarea, perfecţionarea şi monitorizarea activităţii de pregătire în domeniul dreptului umanitar a comandanţilor, ofiţerilor de stat major, consilierilor juridici şi instructorilor. Personalul tuturor categoriilor de forţe ale armatei terestre, aeriene şi navale precum şi al altor structuri cu răspunderi, în baza prevederilor constituţionale şi a unor reglementări specifice în care este subliniată importanţa instruirii în acest domeniu, trebuie să cunoască regulile dreptului internaţional umanitar, pentru ca apoi să le aplice. Două importante documente orientativ – didactice pentru pregătirea armatei în domeniul dreptului internaţional umanitar aplicabil în conflictele armate sunt: Manualul pentru instruirea militarilor în dreptul internaţional umanitar (individ, grupă, pluton, companie – similare), D.I.U – 1[43] şi Manualul instruirii personalului armatei române privind statutul persoanelor capturate– D.I.U.- 2[44]. Dreptul internaţional umanitar a reprezentat şi va reprezenta singura frână în calea ororilor posibile ale recurgerii la violenţa armată.

anume desemnate , consideră că regulile care guvernează protecţia bunurilor culturale în caz de conflict armat
vor trebui să se reflecte în evoluţiile din dreptul internaţional.

scopurile şi principiile Cartei Organizaţiei Naţiunilor Unite privitoare la menţinerea păcii şi securităţii
internaţionale, promovarea unei relaţii de bună vecinătate, prietenie şi cooperare între state, recunosc dreptul
tutror statelor de a dezvolta şi de a folosi energia nucleară în scopuri paşnice şi interesele legitime faţă de
beneficiile potenţiale care rezultă din folosirea paşnică a energiei nucleare; statele lumii sunt convinse de
necesitatea întăririi urgent a cooperării internaţionale dintre acestea în elaborarea şi adoptarea unor măsuri
practice şi eficiente de prevenire a unor asemenea acte de terorism practice şi eficiente de prevenire a unor
asemenea acte de terorism, de urmărire şi pedepsire a persoanelor care le comit; activităţile forţelor militare ale
statelor sunt guvernate de reglementări ale dreptului internaţional care se situează în afara cadrului prezentei
convenţii şi că excluderea unor anumite acţiuni din aria de aplicare a acesteia este exclusă şi nu acordă un
caracter licit unor acte care sunt ilegale şi nu împiedică, prin urmare, exercitarea urmăririi în baza altor legi.

[12] Iniţial au fost 26 însă, prin unirea dintre Suedia şi Norvegia în 1905, acestea au format un singur stat.
[13] Articolele 198 din Tratatul de la Versailles; 114 din cel de la Saint Germaine, 89 din cel de la Neuilly şi
din Tratatul de la Trianon
[14] Comisia avea un mandat foarte larg; ea trebuie să aprecieze dacă regulile de drept internaţional reglementau
într-o manieră suficientă noile mijloace de luptă apărute după 1907, iar dacă nu, să indice soluţiile ce se
impuneau.
[15] Articolul 23 enumeră o serie de interdicţii, dintre care cel puţin una, cea enunţată la litera e(6), de a folosi
arme, proiectile sau materii de natură să pricinuiască suferinţe inutile, se aplică şi în războiul aerian.
[16] Pentru detalii privind interpretarea art. 49, paragr. 3, vezi RDPMDG nr.XXVI – 1,2,3, din 1987, pag. 109-
112.
[17] Prin două sentinţe pronunţate în 1927 şi 1930, Tribunalul arbitral mixt greco- german a condamnat, în baza
acestui articol, Germania pentru bombardamentele aeriene efectuate în 1916 asupra oraşelor neapărate Salonic şi
Bucureşti.
[18] CHARLES ROUSSEAU, Le droit des conflits armés, Edition A. Pedone, 1983, pag. 360.
[19] Precursori acestei Convenţii au fost: Delaraţia de la Haga din 1899 privitoare la interzicerea folosirii
proiectilelor care au ca unic scop de a răspândi gaze asfixiante sau vătămătoare şi Protocolul de la Geneva din
1925 referitor la interzicerea folosirii în război a gazelor asfixiante, toxice su similare şi a mijloacelor
bacteriologice.
[20] L. OPPENHEIM, Tratado de Derecho International Publico, Tome II, vol. II, Bosh, Barcelona, 1967, pag. 65.
[21] Aeronava militară este definită ca o aeronavă aflată în serviciul unităţilor forţelor armate ale unui stat, care
poartă însemnele militare ale unui stat, este comandată de un membru al forţelor armate şi al cărei echipaj este
supus regulilor disciplinei militare.
[22] Aeronava auxiliară este o aeronavă, alta decât o aeronavă militară, care aparţine sau este plasată sub controlul
exclusiv al forţelor armate ale unui stat şi care este utilizată de către guvern pentru o perioadă determinată în
scopuri comerciale.
[23] Aeronava civilă este o aeronavă, alta decât o aeronavă militară, aeronavă auxiliară sau de stat, cum ar fi o
aeronavă a autorităţilor vamale sau a poliţiei, care este utilizată în scopuri comerciale sau private.
[24] Avion de linie – aeronavă civilă care poartă însemne exterioare identificabile şi care transportă pasageri civili
prin zboruri regulate sau ocazionale pe rutele serviciilor de trafic aerian.
[25] Caracterul cutumiar al acestei norme este recunoscut printr-o serie de manuale militare. De exemplu, articolul
34, cap. II din Regulamentul disciplinei generale în armată din Franţa prevede: …este interzis de a trage asupra
echipajului şi pasagerilor din avioanele civile sau militare care sar cu paraşuta din avioane avariate, în afară
de cazul când ei participă la o operaţiune aeropurtată. O prevedere similară figura şi în Regulile de la Haga din
1923 (art. 20).
[26] Unele delegaţii au emis opinia că un avion avariat care aterizează pe teritoriul unei Părţi adverse sau controlat
de acea parte n-ar putea fi considerat ca scos în afara luptei, iar altele au refuzat să recunoască imunitatea unui
aviator care, după aterizare, încearcă să evadeze, ascunzându-se. În final, acest articol a fost acceptat cu 71 de
voturi , 12 contra şi 11 abţineri.
[27] Pentru detalii a se vedea Actes de la Conférence diplomatique sur la réaffirmation du droit international
humanitaire applicable dans les conflits armés, Genève, 1974- 1977, volum XV, pag. 404.
[28] 100 La 12 decembrie 1959, Adunarea Generală a ONU a creat Comitetul special pentru utilizarea paşnică a spaţiului extraatmosferic (V. Rezoluţia 1472/XIV).
[29] 101 Declaraţia a fost adoptată prin Rezoluţia 1962/XVIII.
[30] CARMEN GRIGORE, Era cosmică şi Terra, Editura Albatros, Bucureşti, 1987, pag. 165
[31] Vezi art. III din Tratat.
[32] Pentru analiza detaliată a acestui Tratat, a se vedea CARMEN GRIGORE, op. cit. pag. 165-168.
[33] Articolul 3, pct. 2.
[34] Articolul 3, pct. 3.
[35] Articolul 3, pct. 4.
[36] Documentul ONU A/AC 105/219, pag. 36 ( original în limba franceză).
[37] Vezi Documentul ONU A/AC 105/219, pag. 23.
[38] CARNELUTI, A, Les utilisation militaires de l’éspace, în Revue Française de Droit Aérien et Spatial, 1984,
volume 149, no. 1, pag. 110.
[39] HAECK, LOUIS, Certains aspect politiques et juridiques de l’utilisation militaire de l’éspace, în RDMDG, vol XXXVI, no. 3-4/1997, pag. 166.
[40] Ibidem, pag. 167.
[41] O asemenea aserţiune porneşte de la afirmaţia unor jurişti, precum S.H. Lay, H.J. Tanbenfeld, C. Cistal, A.
Meyer, ş.a., care interpretează termenul utilizare paşnică ca fiind utilizare neagresivă, fapt ce nu ar exclude
anumite activităţi militare, mai ales cu caracter defensiv. După un alt punct de vedere, corect după opinia
noastră, exprimat de M.G. Markoff şi G.P. Zhukov, expresia utilizare paşnică înseamnă utilizare nemilitară.
[42] Ibidem, pag. 168-170.
[43] Manualul DIU-1 va fi introdus în instruirea forţelor armate şi va reprezenta o sursă de documentare pentru
instituţiile de învăţământ, pentru pregătirea individuală a fiecărui militar, pregătirea pentru cursurile de carieră
sau pentru aprofundarea cunoştinţelor personalului participant la misiuni internaţionale. Facilitează înţelegerea şi
desfăşurarea procesului de instruire în domeniul dreptului internaţional umanitar.
[44] Manualul DIU-2 urmăreşte să pună în relaţie prevederile tratatelor menţionate cu evoluţia evenimentelor, din
momentul capturării unei persoane până la eliberarea , repatrierea sau predarea acesteia altor structuri din afara
Ministerului Apărării, după caz – are în vedere o concretizare a sarcinilor ce revin structurilor militare pentru
aplicarea obligaţiilor umanitare asumate prin respectarea normelor de drept internaţional umanitar.

